Pensioenaris in huis vermoorParamedici Dinsdagoggend op die toneel. (Foto; Rescue Care) ’n Bejaarde vrou is Dinsdagoggend in haar huis in Chatsworth in KwaZulu-Natal vermoor. Kapt. Nqobile Gwala, polisiewoordvoerder, het aan Maroela Media gesê ’n 72-jarige vrou was omstreeks 07:15 in haar huis in Robinstraat doenig, toe vier onbekende mans haar oorval en verwurg het. Die verdagtes het kort ná die aanval met kontant op die vlug geslaan. Garrith Jamieson, woordvoerder van Rescue Care, sê paramedici is vanoggend na die toneel ontbied waar die bejaarde se liggaam in die huis aangetref is. Volgens Jamieson het nog ’n vrou ernstige beserings in die voorval opgedoen. Die vrou, in haar 40’s, is op die toneel behandel en na ’n hospitaal geneem. Die polisie ondersoek ’n saak van moord en huisbraak.